Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις στατιστικές των αποβλήτων (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. Στις 9 Μαρτίου 2001, η Επιτροπή εξέδωσε την τροποποιημένη πρότασή της για "Κανονισμό του Ευρωπαϊκού Κοινοβουλίου και του Συμβουλίου για τις στατιστικές των αποβλήτων." [1], που υποβλήθηκε στο Κοινοβούλιο, δυνάμει του άρθρου 285(1) της Συνθήκης ΕΚ.

[1] ΕΕ C 180 E, 26.6.2001, σ. 202.

2. Ο πρόεδρος του Κοινοβουλίου παρέπεμψε την πρόταση στην Επιτροπή Περιβάλλοντος, Δημόσιας Υγείας και Πολιτικής Καταναλωτών για γνωμοδότηση. Στη συνεδρίαση της 11ης Ιουλίου 2001, η επιτροπή αυτή ενέκρινε το σχέδιο νομοθετικού ψηφίσματος ομόφωνα, με την επιφύλαξη 28 τροπολογιών.

3. Στις 4 Σεπτεμβρίου 2001, το Ευρωπαϊκό Κοινοβούλιο ενέκρινε σε πρώτη ανάγνωση και τις 28 τροπολογίες που πρότεινε η επιτροπή αυτή.

4. Η Επιτροπή δέχεται 13 από τις 28 τροπολογίες.

* Οι τροπολογίες 1, 5, 17, 25, 26, 27 γίνονται δεκτές δεδομένου ότι είτε αποσαφηνίζουν το κείμενο είτε αποσκοπούν στην αύξηση της συγκρισιμότητας των δεδομένων. Οι τροπολογίες αυτές προσθέτουν πολύ μικρό φόρτο όσον αφορά την υποβολή δεδομένων από τα κράτη μέλη.

* Γίνονται δεκτές οι τροπολογίες 2 και 11, όπου το Κοινοβούλιο προτείνει τη διαγραφή της περιόδου παρέκκλισης μετά την έκδοση του κανονισμού. Εν τούτοις, θα πρέπει να διατηρηθεί μια περίοδος παρέκκλισης για τα νέα δεδομένα που προσθέτει το Κοινοβούλιο με τις τροπολογίες 15 και 20 κατωτέρω.

* Οι τροπολογίες 6 - 8 γίνονται δεκτές, με εξαίρεση την ομοιόμορφη μεθοδολογία που προτείνεται στο άρθρο 3, παράγραφος 1.

* Οι τροπολογίες 15 και 20 επεκτείνουν την κάλυψη των στατιστικών στη δημιουργία αποβλήτων στη γεωργία και την αλιεία. Η Επιτροπή δέχεται την επέκταση, με την προϋπόθεση ότι θα χορηγηθεί μεταβατική περίοδος για τα κράτη μέλη.

* Γίνεται δεκτή η τροπολογία 24, με την οποία επεκτείνεται η ετήσια συλλογή δεδομένων για να καλύψει τις λειτουργίες ανάκτησης. Η Επιτροπή συμφωνεί με το Κοινοβούλιο ότι υπάρχει αυξανόμενη ανάγκη κάλυψης των δραστηριοτήτων αυτών με ετήσια συλλογή δεδομένων.

5. Για 10 τροπολογίες, η Επιτροπή τροποποιεί την πρότασή της για να λάβει εν μέρει υπόψη τις ανησυχίες που εξέφρασε το Κοινοβούλιο:

* Για τις τροπολογίες 3 και 12, που αφορούν τις εισαγωγές και εξαγωγές αποβλήτων, απορρίπτεται η πρόταση να συμπεριληφθούν οι στατιστικές αυτές ως υποχρεωτικές από την αρχή. Εν τούτοις, η Επιτροπή προτείνει τη συντόμευση της προθεσμίας για οριστικοποίηση των πιλοτικών μελετών. Υπάρχει επίσης μια μεταβολή για να αποσαφηνιστεί ότι ο τομέας αυτός μπορεί να καλύπτεται από υποχρεωτική παροχή στοιχείων αν αποφασιστεί αυτό κατά τις διαδικασίες Επιτροπολογίας. Αυτό θα εξασφαλίσει ότι οι στατιστικές για τις εισαγωγές και εξαγωγές αποβλήτων θα παράγονται μόλις αναπτυχθούν μεθοδολογίες στα κράτη μέλη.

* Γίνεται δεκτό το σκεπτικό της τροπολογίας 4. Εν τούτοις, η Επιτροπή προτείνει ένα άλλο κείμενο με σαφή αναφορά στην απόφαση 2000/532/EΚ, όπου περιλαμβάνεται η υποχρέωση της Επιτροπής να προσαρμόσει τα παραρτήματα του κανονισμού σύμφωνα με τις διαδικασίες Επιτροπολογίας.

* Όσον αφορά την τροπολογία 10, η Επιτροπή δέχεται να διαγράψει το κείμενο όπως προτείνεται στην τροπολογία, αλλά προτείνει να εισαγάγει ένα παρόμοιο κείμενο, που θα είναι όμως αυστηρότερο για να καλυφθούν οι ανησυχίες του Κοινοβουλίου, υπό τις διαδικασίες Επιτροπολογίας στο άρθρο 6(γ).

* Η τροπολογία 13 για την ισοδυναμία δύο επιτροπών δεν γίνεται δεκτή δεδομένου ότι μόνο μια επιτροπή μπορεί να είναι υπεύθυνη. Εν τούτοις, ο ρόλος της λεγόμενης Επιτροπής Τεχνικής Προσαρμογής γίνεται σαφέστερος με μια αλλαγή στο άρθρο 7.

* Η τροπολογία 14 αναφέρεται στην αναθεώρηση της πιθανής διπλής υποβολής δεδομένων. Η Επιτροπή συμφωνεί με τον επείγοντα χαρακτήρα αυτής της αναθεώρησης. Εν τούτοις, η τροπολογία του Κοινοβουλίου αναφέρεται στο "έτος αναφοράς", που δεν ορίζεται στον κανονισμό. Αλλάζει η διατύπωση της παραγράφου.

* Οι τροπολογίες 16, 22 και 23 γίνονται δεκτές από την Επιτροπή, αλλά το κείμενο αναδιατυπώνεται για να συμφωνεί με την ορολογία που χρησιμοποιείται στο Παράρτημα III.

* Όσον αφορά την τροπολογία 18 για την ετήσια συλλογή δεδομένων για τη δημιουργία αποβλήτων αντί για τη συλλογή δεδομένων κάθε τρία έτη, η Επιτροπή συμφωνεί ότι τα ετήσια δεδομένα θα είναι χρήσιμα. Εν τούτοις, πρέπει να ληφθούν υπόψη τα κόστη της συλλογής δεδομένων και ο φόρτος για τις επιχειρήσεις. Η Επιτροπή τροποποιεί την πρότασή της, προτείνοντας συλλογή δεδομένων κάθε δύο έτη, για να επιτύχει καλύτερη ισορροπία μεταξύ των αναγκών για δεδομένα και του κόστους συλλογής τους.

6. Η Επιτροπή τροποποιεί το τμήμα 2, το τμήμα 7(1) και το τμήμα 8(1) του Παραρτήματος II για να αποσαφηνιστεί το κείμενο έτσι ώστε να αποφεύγονται οι παρερμηνείες σχετικά με το επίπεδο λεπτομέρειας που απαιτείται για την παραγωγή αποτελεσμάτων σχετικά με τις λειτουργίες ανάκτησης και διάθεσης.

7. Επομένως, ενεργώντας υπό το άρθρο 250(2) της Συνθήκης ΕΚ, η Επιτροπή τροποποιεί την πρόταση κανονισμού όπως παρουσιάζεται παραπάνω.

1999/0010 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις στατιστικές των αποβλήτων

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ THΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 285,

την πρόταση της Επιτροπής [2],

[2] EE C 87, 29.03.1999, σ. 22.

τη γνώμη της Οικονομικής και Κοινωνικής Επιτροπής [3],

[3] EE C 329, 17.11.1999, σ. 17.

Ενεργώντας σύμφωνα με τη διαδικασία που ορίζεται στο άρθρο 251 της συνθήκης,

Εκτιμώντας τα εξής:

(1) απαιτούνται από την Κοινότητα συστηματικές κοινοτικές στατιστικές για την παραγωγή και τη διαχείριση αποβλήτων από τις επιχειρήσεις και τα νοικοκυριά, για την παρακολούθηση της εφαρμογής της πολιτικής των αποβλήτων. αυτό δημιουργεί τη βάση για την παρακολούθηση της συμμόρφωσης με τις αρχές της μεγιστοποίησης της ανάκτησης και της ασφαλούς διάθεσης. Εξακολουθούν εν τούτοις να απαιτούνται στατιστικά μέσα για την αξιολόγηση της συμμόρφωσης με την αρχή της πρόληψης των αποβλήτων και για να είναι δυνατή η σύνδεση μεταξύ των δεδομένων για τη δημιουργία αποβλήτων και των παγκόσμιων, εθνικών και περιφερειακών καταλόγων χρήσης πόρων.

(2) πρέπει να καθοριστούν οι όροι για την περιγραφή των αποβλήτων και της διαχείρισής τους, προκειμένου να επιτευχθούν συγκρίσιμα στατιστικά αποτελέσματα όσον αφορά τα απόβλητα.

(3) η πολιτική των αποβλήτων έχει καταλήξει στην καθιέρωση ενός συνόλου αρχών που πρέπει να ακολουθούνται από τις μονάδες παραγωγής αποβλήτων αλλά και κατά τη διαχείριση των αποβλήτων. αυτό απαιτεί τον έλεγχο των αποβλήτων στα διάφορα σημεία της ροής αποβλήτων, δηλ. παραγωγή, συλλογή, επεξεργασία και διάθεση.

(4) ο κανονισμός (ΕΚ) 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές [4] αποτελεί το πλαίσιο αναφοράς για τις διατάξεις του παρόντος κανονισμού.

[4] EE L 52, 22.02.1997, σ.1

(5) για να εξασφαλιστούν συγκρίσιμα αποτελέσματα, οι στατιστικές που αφορούν τα απόβλητα πρέπει να καταρτίζονται σύμφωνα με την καθορισμένη ταξινόμηση σε κατηγορίες, στην κατάλληλη μορφή και εντός ορισμένου χρονικού διαστήματος από το τέλος του έτους αναφοράς.

(6) σύμφωνα με τις αρχές της επικουρικότητας και της αναλογικότητας όπως ορίζονται στο άρθρο 5 της συνθήκης, οι στόχοι των προτεινόμενων μέτρων, δηλαδή η θέσπιση ενός πλαισίου σχετικά με την κατάρτιση κοινοτικών στατιστικών για τα απόβλητα, δεν μπορούν να υλοποιηθούν επαρκώς από τα κράτη μέλη, λόγω της ανάγκης να καθοριστούν οι όροι της περιγραφής των αποβλήτων και της διαχείρισης αποβλήτων προκειμένου να επιτευχθεί η συγκρισιμότητα των στατιστικών που παρέχουν τα κράτη μέλη, και συνεπώς μπορούν να υλοποιηθούν καλύτερα από την κοινότητα. ο παρών κανονισμός περιορίζεται στο ελάχιστο αναγκαίο για την επίτευξη αυτών των στόχων και δεν υπερβαίνει ό,τι είναι απαραίτητο για τον σκοπό αυτό.

(7) τα κράτη μέλη μπορεί να χρειαστούν μια μεταβατική περίοδο για την προσαρμογή ή την καθιέρωση των στατιστικών τους όσον αφορά τα απόβλητα για τις οικονομικές δραστηριότητες "Γεωργία, θήρα και δασοκομία" και "Αλιεία".

(8) τα μέτρα που είναι αναγκαία για την εφαρμογή του παρόντος κανονισμού είναι μέτρα γενικής εμβέλειας κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των διαδικασιών άσκησης των εκτελεστικών αρμοδιοτήτων που ανατίθενται στην Επιτροπή [5], πρέπει να θεσπιστούν βάσει της κανονιστικής διαδικασίας που προβλέπεται στο άρθρο 5 της εν λόγω απόφασης.

[5] ΕΕ L 184 17.7.1999, σ.23

(9) η Επιτροπή ζήτησε τη γνώμη της επιτροπής στατιστικού προγράμματος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

1. O παρών κανονισμός αποσκοπεί στη θέσπιση ενός πλαισίου σχετικά με την κατάρτιση κοινοτικών στατιστικών για τη δημιουργία, την ανάκτηση και τη διάθεση των αποβλήτων.

2. Τα κράτη μέλη και η Επιτροπή, στο πλαίσιο των αντίστοιχων τομέων αρμοδιότητάς τους, καταρτίζουν κοινοτικές στατιστικές για τη δημιουργία, την ανάκτηση και τη διάθεση των αποβλήτων, πλην των ραδιενεργών αποβλήτων που καλύπτονται από άλλες νομοθετικές πράξεις.

3. Οι στατιστικές καλύπτουν τους ακόλουθους τομείς:

(α) Δημιουργία αποβλήτων σύμφωνα με το Παράρτημα Ι,

(β) Ανάκτηση και διάθεση σύμφωνα με το Παράρτημα ΙΙ.

4. Κατά την κατάρτιση των στατιστικών, τα κράτη μέλη και η Επιτροπή τηρούν την στατιστική ταξινόμηση, κυρίως με βάση τις ουσίες, όπως παρατίθεται στο Παράρτημα ΙΙΙ του παρόντος κανονισμού.

5 Η Επιτροπή, σύμφωνα με τη διαδικασία που ορίζεται στο άρθρο 7, θα καταρτίσει πίνακα ισοδυναμίας μεταξύ της στατιστικής ταξινόμησης του Παραρτήματος III και του καταλόγου αποβλήτων που καταρτίστηκε με την απόφαση 2000/532/EΚ της Επιτροπής [6].

[6] ΕΕ L 266, 6.9.2000, σ. 3

Άρθρο 2

Ορισμοί

1. Για τους σκοπούς του παρόντος κανονισμού:

(α) ως «απόβλητο» νοείται κάθε ουσία ή αντικείμενο όπως ορίζεται στο άρθρο 1 παράγραφος (α) της οδηγίας 75/442/EΟΚ [7] του Συμβουλίου, όπως έχει τροποποιηθεί,

[7] EE L 194, 25.7.1975, σ. 39

(β) ως «χωριστά συλλεγόμενα κλάσματα αποβλήτων» νοούνται τα οικιακά και παρόμοια απόβλητα που συλλέγονται επιλεκτικά σε ομοιογενή κλάσματα από δημόσιες υπηρεσίες, μη κερδοσκοπικές οργανώσεις και ιδιωτικές επιχειρήσεις που δρουν στο χώρο της οργανωμένης συλλογής αποβλήτων,

(γ) η «ανακύκλωση» παραπέμπει στον ορισμό που υπάρχει στο άρθρο 3 παρ.7 της οδηγίας 94/62/EΚ του Συμβουλίου [8] ,

[8] EE L 365, 31.12.1994, σ. 10

(δ) ως «ανάκτηση» νοείται κάθε διαδικασία από τις προβλεπόμενες στο Παράρτημα II.B της οδηγίας 75/442/EΟΚ όπως έχει τροποποιηθεί [9] ,

[9] EE L 135, 6.6.1996, σ. 32

(ε) ως «διάθεση» νοείται κάθε διαδικασία από τις προβλεπόμενες στο Παράρτημα II.A της οδηγίας 75/442/EΟΚ όπως έχει τροποποιηθεί [10] ,

[10] EE L 135, 6.6.1996, σ. 32

(στ) ως «εγκατάσταση ανάκτησης ή διάθεσης» νοείται η εγκατάσταση η οποία απαιτεί άδεια ή εγγραφή σε μητρώο δυνάμει των άρθρων 9,10 ή 11 της οδηγίας 75/442/ΕΚ του Συμβουλίου,

(ζ) ως «επικίνδυνα απόβλητα» νοούνται όλα τα απόβλητα όπως ορίζονται στο άρθρο 1 παρ. 4 της οδηγίας 91/689/ΕΟΚ του Συμβουλίου [11] ,

[11] EE L 377, 31.12.1991, σ: 20

(η) ως «μη επικίνδυνα απόβλητα» νοούνται τα απόβλητα που δεν καλύπτονται από το στοιχείο (ζ),

(θ) ως "αποτέφρωση" νοείται η θερμική επεξεργασία των αποβλήτων σε μια μονάδα αποτέφρωσης όπως ορίζεται στο άρθρο 3(4) ή μια μονάδα συναποτέφρωσης όπως ορίζεται στο άρθρο 3(5) της οδηγίας 2000/76/EΚ του Ευρωπαϊκού Κοινοβουλίου και του Συμβουλίου της 4ης Δεκεμβρίου 2000 για την αποτέφρωση των αποβλήτων. [12]

[12] ΕΕ L 332, 28.12.2000, σ. 91.

(ι) ως «χώρος ταφής» νοείται κάθε χώρος διάθεσης αποβλήτων όπως ορίζεται στο άρθρο 2 στοιχείο (ζ) της οδηγίας 1999/31/ΕΚ του Συμβουλίου [13] ,

[13] EE L 182, 16.7.1999, σ. 1

(ια) ως «χωρητικότητα των εγκαταστάσεων αποτέφρωσης αποβλήτων» νοείται η μέγιστη χωρητικότητα αποτέφρωσης αποβλήτων σε τόνους ετησίως, ή σε gigajoules,

(ιβ) ως «χωρητικότητα των εγκαταστάσεων ανακύκλωσης αποβλήτων» νοείται η μέγιστη χωρητικότητα ανακύκλωσης αποβλήτων σε τόνους ετησίως,

(ιγ) ως «χωρητικότητα των εγκαταστάσεων ταφής αποβλήτων» νοείται η απομένουσα χωρητικότητα (στο τέλος του έτους αναφοράς των δεδομένων) της εγκατάστασης ταφής για τη διάθεση αποβλήτων στο μέλλον η οποία μετράται σε κυβικά μέτρα,

(ιδ) ως «χωρητικότητα άλλων εγκαταστάσεων διάθεσης» νοείται η χωρητικότητα της εγκατάστασης για τη διάθεση αποβλήτων η οποία μετράται σε τόνους ανά έτος.

Άρθρο 3

Συλλογή δεδομένων

1. Τα κράτη μέλη, εφόσον συμμορφούνται με τους όρους ποιότητας και ακρίβειας, αποκτούν τα απαραίτητα δεδομένα για τον προσδιορισμό των χαρακτηριστικών που παρατίθενται στα Παραρτήματα Ι και ΙΙ μέσω:

- είτε ερευνών, [14]

[14] Σύμφωνα με την αρχή της επικουρικότητας, το αν οι έρευνες αυτές πρέπει να είναι υποχρεωτικές ή όχι θα αποφασιστεί από τα κράτη μέλη

- - διοικητικών ή άλλων πηγών, όπως οι υποχρεώσεις παροχής στοιχείων για την κοινοτική νομοθεσία για τη διαχείριση αποβλήτων.

- είτε διαδικασιών στατιστικής εκτίμησης με βάση δείγματα ή εκτιμητές σχετικούς με απόβλητα,

- ή ενός συνδυασμού των μέσων αυτών.

Προκειμένου να μειωθούν οι υποχρεώσεις παροχής απαντήσεων, οι εθνικές αρχές και η Επιτροπή θα έχουν πρόσβαση στις διοικητικές πηγές δεδομένων, υπό τους περιορισμούς και τις προϋποθέσεις που καθορίζονται από κάθε κράτος μέλος και από την Επιτροπή στους αντίστοιχους τομείς αρμοδιότητάς τους.

2. Προκειμένου να μειωθεί η διοικητική επιβάρυνση των μικρών επιχειρήσεων, όσες απασχολούν λιγότερο από 10 εργαζόμενους εξαιρούνται από τις έρευνες εκτός εάν συμμετέχουν σημαντικά στη δημιουργία αποβλήτων,

3. Τα κράτη μέλη καταρτίζουν τα στατιστικά αποτελέσματα σύμφωνα με την ταξινόμηση σε κατηγορίες που ορίζεται στα Παραρτήματα Ι και ΙΙ.

4. Οι εξαιρέσεις που αναφέρονται στην παράγραφο (2) πρέπει να είναι συνεπείς με τους στόχους κάλυψης και ποιότητας όπως αναφέρονται στο Τμήμα 7, παράγραφο 1 των Παραρτημάτων Ι και ΙΙ.

5. Τα κράτη μέλη διαβιβάζουν τα αποτελέσματα, συμπεριλαμβανομένων των εμπιστευτικών δεδομένων, στην EUROSTAT σε κατάλληλη μορφή και εντός συγκεκριμένου χρονικού διαστήματος από το τέλος της οικείας περιόδου αναφοράς, όπως καθορίζεται στα Παραρτήματα Ι και ΙΙ.

6. Η επεξεργασία των εμπιστευτικών δεδομένων και η μεταβίβασή τους όπως προβλέπεται στο άρθρο 3 παράγραφος 5 εκτελείται σύμφωνα με τις ισχύουσες κοινοτικές διατάξεις που διέπουν τον εμπιστευτικό χαρακτήρα των στατιστικών.

Άρθρο 4

Μεταβατική περίοδος

1 Κατά τη διάρκεια μεταβατικής περιόδου, που δεν υπερβαίνει τα δύο έτη, η Επιτροπή μπορεί, μετά από αίτηση των κρατών μελών και σύμφωνα με τη διαδικασία που ορίζεται στο άρθρο 7, να χορηγεί παρέκκλιση από τις διατάξεις του Παραρτήματος Ι, Τμήμα 8 (1.1), (Στοιχείο 1 (Γεωργία, θήρα και δασοκομία) και Στοιχείο 2 (Αλιεία).

2 Η παρέκκλιση αυτή μπορεί να χορηγηθεί μόνο για τα στοιχεία του πρώτου έτους αναφοράς.

Άρθρο 5

Εισαγωγή και εξαγωγή αποβλήτων

1. Η Επιτροπή θα καταρτίσει πρόγραμμα πιλοτικών μελετών το οποίο θα εκτελεστεί εθελοντικά από τα κράτη μέλη σχετικά με την εισαγωγή και την εξαγωγή αποβλήτων. Οι πιλοτικές μελέτες αποσκοπούν να αξιολογήσουν τη σημασία και το εφικτό της λήψης δεδομένων και να εκτιμήσουν το κόστος και τα οφέλη από τη συλλογή των δεδομένων καθώς και την επιβάρυνση για τις επιχειρήσεις.

2. Το πρόγραμμα πιλοτικών μελετών της Επιτροπής πρέπει να είναι συνεπές με τα περιεχόμενα των Παραρτημάτων I και II, ιδιαίτερα δε τις πτυχές τις σχετικές με το πεδίο εφαρμογής και την κάλυψη αποβλήτων, κατηγορίες αποβλήτων προς ταξινόμηση, έτη αναφοράς και περιοδικότητα, λαμβάνοντας υπόψη τις υποχρεώσεις υποβολής έκθεσης που προβλέπονται στον κανονισμό 259/93 του Συμβουλίου [15].

[15] EE L 030, 6.2.1993, σ.1

3 Η Επιτροπή χρηματοδοτεί μέχρι 100% των εξόδων εκτέλεσης των πιλοτικών μελετών.

4. Με βάση τα συμπεράσματα αυτών των πιλοτικών μελετών, η Επιτροπή θα ενημερώσει το Ευρωπαϊκό Κοινοβούλιο και το Συμβούλιο για τις δυνατότητες κατάρτισης στατιστικών σχετικά με τις δραστηριότητες και τα χαρακτηριστικά που καλύπτουν οι πιλοτικές μελέτες για τις εξαγωγές και εισαγωγές αποβλήτων. Η Επιτροπή θα θεσπίσει τα απαραίτητα μέτρα εφαρμογής, σύμφωνα με τη διαδικασία που ορίζεται στο άρθρο 7 του παρόντος κανονισμού.

5. Οι πιλοτικές μελέτες θα πρέπει να διεξαχθούν εντός τριετίας μετά τη θέση σε ισχύ του παρόντος κανονισμού.

Άρθρο 6

Μέτρα εφαρμογής

Τα απαραίτητα μέτρα για την εφαρμογή της παρούσας πράξης, σχετικά με τα θέματα που αναφέρονται κατωτέρω, θα εκδοθούν σύμφωνα με τη διαδικασία που εκτίθεται στο άρθρο 7 : Θα περιλαμβάνουν μέτρα:

(α) για την προσαρμογή στις οικονομικές και τεχνικές εξελίξεις που αφορούν τη συλλογή και την στατιστική επεξεργασία των δεδομένων, την επεξεργασία και τη διαβίβαση αποτελεσμάτων.

(β) για την προσαρμογή των προδιαγραφών που παρατίθενται στα Παραρτήματα Ι, ΙΙ και ΙΙΙ.

(γ) για την κατάρτιση των αποτελεσμάτων σύμφωνα με το άρθρο 3, παράγραφοι (2), (3) και (4). λαμβάνοντας υπόψη τις οικονομικές δομές και τις τεχνικές συνθήκες σε ένα κράτος μέλος, τα μέτρα μπορούν να επιτρέπουν σε ένα επιμέρους κράτος μέλος να μην αναφέρει ορισμένα στοιχεία της ανάλυσης, με την προϋπόθεση ότι ο αντίκτυπος για την ποιότητα των στατιστικών αποδεικνύεται ότι είναι περιορισμένος. Σε κάθε περίπτωση, όταν χορηγούνται εξαιρέσεις, πρέπει να καταρτίζεται η συνολική ποσότητα αποβλήτων για κάθε στοιχείο που παρατίθεται στα τμήματα 2(3) και 8(1) του Παραρτήματος I.

(δ) για τον καθορισμό των ορθών κριτηρίων ποιοτικής αξιολόγησης και τα περιεχόμενα των εκθέσεων για την ποιότητα, όπως αναφέρονται στο τμήμα 7 των Παραρτημάτων I και II του παρόντος κανονισμού.

(ε) εντός 2 ετών από της ημερομηνίας έναρξης ισχύος του παρόντος κανονισμού, μέτρα που ορίζουν την ενδεδειγμένη μορφή για τη διαβίβαση αποτελεσμάτων από τα κράτη μέλη.

(στ) για την κατάρτιση του καταλόγου για τη χορήγηση μεταβατικών περιόδων και παρεκκλίσεων, όπως αναφέρεται στο άρθρο 4.

(ζ) για την εφαρμογή των αποτελεσμάτων των πιλοτικών μελετών, όπως ορίζεται στο άρθρο 5 παρ. (4), Παράρτημα I Τμήμα 2(4) και Παράρτημα II Τμήμα 8(3).

Άρθρο 7

Επιτροπολογία

1. Η Επιτροπή επικουρείται από την επιτροπή στατιστικού προγράμματος η οποία θεσπίστηκε με την απόφαση 89/382/EEC, Euratom [16].

[16] EE L 181, 28.6.1989, σ. 47

2. Όπου γίνεται αναφορά στο παρόν άρθρο, ισχύει το άρθρο 5 της απόφασης 1999/468/EC [17], έχοντας υπόψη τα άρθρα 7 παρ. (3) και 8 της ίδιας απόφασης. Η περίοδος που προβλέπεται στο άρθρο 5 παρ. 6 της απόφασης 1999/468/EΚ ορίζεται σε τρεις μήνες.

[17] EE L 184, 17.7.1999, σ. 23

3. Η Επιτροπή διαβιβάζει στην επιτροπή για την προσαρμογή στην επιστημονική και τεχνική πρόοδο της κοινοτικής νομοθεσίας, η οποία θεσπίστηκε με την οδηγία 91/156/ΕΟΚ [18] σχετικά με τα απόβλητα, τα σχέδια των μέτρων που προτίθεται να υποβάλει στην επιτροπή στατιστικού προγράμματος.

[18] EE L 78, 26.3.1991, σ. 32

Άρθρο 8

Έκθεση

1. Η Επιτροπή, εντός πενταετίας από την ημερομηνία της έναρξης ισχύος του παρόντος κανονισμού και στη συνέχεια ανά τριετία, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με τις στατιστικές που καταρτίζονται σύμφωνα με τον παρόντα κανονισμό και, ειδικότερα, σχετικά με την ποιότητά τους και τη συνεπαγόμενη επιβάρυνση για τις επιχειρήσεις.

2. Η Επιτροπή καλείται, εντός διετίας από την ημερομηνία της έναρξης ισχύος του παρόντος κανονισμού, υποβάλλει στο Ευρωπαϊκό Κοινοβούλιο και το Συμβούλιο πρόταση για την κατάργηση της υποχρέωσης αναφοράς εφόσον υπάρχει επικάλυψη.

Άρθρο 9

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ι

Δημιουργία αποβλήτων

Τμήμα 1

Καλυπτόμενες δραστηριότητες

Οι στατιστικές καταρτίζονται για όλες τις δραστηριότητες που εμπίπτουν στο πεδίο κάλυψης των τίτλων Α έως Π της NACE Αναθ. 1 [19]. Οι τίτλοι αυτοί καλύπτουν όλες τις οικονομικές δραστηριότητες.

[19] ΕΕ L 83, 3.4.1993, σ.1

Το παρόν παράρτημα καλύπτει επίσης :

* τα απόβλητα που δημιουργούνται από τα νοικοκυριά,

* τα απόβλητα που προκύπτουν από τις διαδικασίες ανάκτησης και/ή διάθεσης.

Τμήμα 2

Κατηγορίες αποβλήτων

Οι κατηγορίες αποβλήτων για τις οποίες καταρτίζονται οι στατιστικές για τη δημιουργία αποβλήτων, προκύπτουν από ομαδοποίηση του Ευρωπαϊκού Καταλόγου Αποβλήτων (EΚΑ).

2. Κάθε στοιχείο του ΕΚΑ αναφέρεται αποκλειστικά στον ομαδοποιημένο και ταξινομημένο με βάση τις ουσίες κατάλογο αποβλήτων, που παρατίθεται στον πίνακα του σημείου 3 του παρόντος τμήματος. Ο πίνακας αντιστοιχίας μεταξύ του ΕΚΑ και της ομαδοποίησης με βάση τις ουσίες περιλαμβάνεται στο Παράρτημα ΙΙΙ .

3. Οι στατιστικές καταρτίζονται για τις ακόλουθες κατηγορίες αποβλήτων :

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

4. Λαμβάνοντας υπόψη την υποχρέωση υποβολής στοιχείων δυνάμει της οδηγίας 94/62/ΕΚ του Συμβουλίου [20], η Επιτροπή θα καταρτίσει πρόγραμμα πιλοτικών μελετών που θα διεξαχθούν εθελοντικά από τα κράτη μέλη προκειμένου να αξιολογηθεί η σκοπιμότητα να περιληφθούν στον ανωτέρω αναλυτικό κατάλογο τα απορρίμματα συσκευασιών (ΕΚΑ-Στατ. Έκδοση 2). Η Επιτροπή θα χρηματοδοτήσει μέχρι 100% των εξόδων εκτέλεσης αυτών των πιλοτικών μελετών. Με βάση τα συμπεράσματα των μελετών αυτών, η Επιτροπή θα θεσπίσει τα απαραίτητα μέτρα εφαρμογής σύμφωνα με τη διαδικασία που προβλέπεται στο άρθρο 7 του παρόντος κανονισμού.

[20] EE L 365, 31.12.1994, σ.10.

Τμήμα 3

Χαρακτηριστικά στοιχεία

1. Χαρακτηριστικά των κατηγοριών αποβλήτων :

Για κάθε κατηγορία αποβλήτων που παρατίθεται στο Τμήμα 2 (3), πρέπει να καταρτίζεται η ποσότητα των δημιουργούμενων αποβλήτων.

2. Περιφερειακά χαρακτηριστικά :

Πληθυσμός ή κατοικίες που εξυπηρετούνται από σχήμα συλλογής μεικτών οικιακών και παρόμοιων αποβλήτων (επίπεδο NUTS II).

Τμήμα 4

Μονάδα αναφοράς

1. Η μονάδα αναφοράς που πρέπει να χρησιμοποιείται για όλες τις κατηγορίες αποβλήτων θα είναι οι 1000 τόνοι (συνήθων) νωπών αποβλήτων. Προκειμένου για την κατηγορία των «λασπών» θα πρέπει να παρέχεται πρόσθετη τιμή για την ξηρή ουσία.

2. Η μονάδα αναφοράς για τα περιφερειακά χαρακτηριστικά θα πρέπει να αποτελεί ποσοστό του πληθυσμού ή των κατοικιών.

Τμήμα 5

Πρώτο έτος αναφοράς και περιοδικότητα

1. Το πρώτο έτος αναφοράς είναι το δεύτερο ημερολογιακό έτος μετά τη δημοσίευση του κανονισμού στην Επίσημη Εφημερίδα.

2. Τα κράτη μέλη παρέχουν δεδομένα για κάθε δεύτερο έτος, έπειτα από το πρώτο έτος αναφοράς.

Τμήμα 6

Διαβίβαση των αποτελεσμάτων στην EUROSTAT

Τα αποτελέσματα θα διαβιβασθούν εντός 18 μηνών από το τέλος του έτους αναφοράς.

Τμήμα 7

Έκθεση για την κάλυψη των δραστηριοτήτων και την ποιότητα των στατιστικών

1. Για κάθε στοιχείο που παρατίθεται στο Τμήμα 8 (δραστηριότητες και νοικοκυριά), τα κράτη μέλη προσδιορίζουν το ποσοστό στο οποίο οι καταρτιζόμενες στατιστικές αντιπροσωπεύουν το σύνολο κάθε αντίστοιχου στοιχείου. Η ελάχιστη προϋπόθεση για την κάλυψη καθορίζεται σύμφωνα με τη διαδικασία που ορίζεται στο άρθρο 7.

2. Τα κράτη μέλη διαβιβάζουν ποιοτική έκθεση, προσδιορίζοντας το βαθμό ακρίβειας των συλλεχθέντων δεδομένων. Δίνεται περιγραφή σχετικά με τις εκτιμήσεις, ομαδοποιήσεις ή εξαιρέσεις και τον τρόπο με τον οποίο οι διαδικασίες αυτές επηρεάζουν την κατανομή των κατηγοριών αποβλήτων οι οποίες παρατίθενται στο Τμήμα 2 παρ. 3 ανά οικονομικές δραστηριότητες και νοικοκυριά, όπως αναφέρεται στο Τμήμα 8.

3. Η Επιτροπή περιλαμβάνει τις εκθέσεις κάλυψης των δραστηριοτήτων και ποιότητας στην έκθεση που προβλέπεται στο άρθρο 8 του παρόντος κανονισμού.

Τμήμα 8

Κατάρτιση των αποτελεσμάτων

1.1 Τα αποτελέσματα όσον αφορά τα χαρακτηριστικά στοιχεία που παρατίθενται στο τμήμα 3 παρ. 1, καταρτίζονται για :

1.1. τους ακόλουθους τίτλους, τμήματα, ομάδες και τάξεις της NACE Rev. 1 :

>ΘΕΣΗ ΠIΝΑΚΑ>

1.2. τα νοικοκυριά:

20 // Απόβλητα που δημιουργούνται από τα νοικοκυριά

2. Για τις οικονομικές δραστηριότητες, οι στατιστικές μονάδες είναι τοπικές μονάδες ή μονάδες οικονομικής δραστηριότητας, όπως αυτές καθορίζονται στον κανονισμό ΕΟΚ αριθ. 696/93 του Συμβουλίου [21] σχετικά με τις στατιστικές μονάδες παρατήρησης και ανάλυσης του παραγωγικού συστήματος στην Κοινότητα, σύμφωνα με το στατιστικό σύστημα κάθε κράτους μέλους.

[21] EE L 76, 30.3.1993, σ. 2

Στην έκθεση ποιότητας, η οποία θα υποβάλλεται στο πλαίσιο του Τμήματος 7, θα πρέπει να περιλαμβάνεται περιγραφή του πώς επηρεάζει η επιλεγόμενη στατιστική μονάδα τη διανομή των δεδομένων των ομάδων της NACE-Αναθ. 1.

ΠΑΡΑΡΤΗΜΑ II

Ανάκτηση και διάθεση αποβλήτων

Τμήμα 1

Καλυπτόμενες δραστηριότητες

1. Οι στατιστικές καταρτίζονται για όλες τις εγκαταστάσεις ανάκτησης και διάθεσης που ασκούν οποιαδήποτε από τις δραστηριότητες που αναφέρονται στο Τμήμα 8(2) και οι οποίες ανήκουν ή αποτελούν μέρος των οικονομικών δραστηριοτήτων σύμφωνα με τις ομαδοποιήσεις της NACE-Αναθ.1 που αναφέρονται στο Παράρτημα Ι, Τμήμα 8 (1.1)

2. Οι εγκαταστάσεις των οποίων οι δραστηριότητες επεξεργασίας αποβλήτων περιορίζονται στην ανακύκλωση των αποβλήτων στον τόπο όπου παράγονται τα απόβλητα δεν καλύπτονται από το παρόν Παράρτημα.

Τμήμα 2

Κατηγορίες αποβλήτων

Ο κατάλογος των κατηγοριών αποβλήτων για τις οποίες καταρτίζονται οι στατιστικές, σύμφωνα με τις διαδικασίες ανάκτησης ή διάθεσης, όπως αναφέρονται στο τμήμα 8 (2) έχει ως εξής :

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Τμήμα 3

Χαρακτηριστικά στοιχεία

1. Τα χαρακτηριστικά στοιχεία για τα οποία καταρτίζονται οι στατιστικές σχετικά με τις επιχειρήσεις ανάκτησης και διάθεσης, που αναφέρονται στο Τμήμα 8 (2), παρατίθενται στον κατωτέρω πίνακα.

>ΘΕΣΗ ΠIΝΑΚΑ>

Τμήμα 4

Μονάδα αναφοράς

Η μονάδα αναφοράς που πρέπει να χρησιμοποιείται για όλες τις κατηγορίες αποβλήτων θα είναι οι 1000 τόνοι (συνήθων) νωπών αποβλήτων. Προκειμένου για την κατηγορία των «λασπών» θα πρέπει να παρέχεται πρόσθετη τιμή για την ξηρή ουσία.

Τμήμα 5

Πρώτο έτος αναφοράς και περιοδικότητα

1. Το πρώτο έτος αναφοράς είναι το δεύτερο ημερολογιακό έτος μετά τη δημοσίευση του κανονισμού στην Επίσημη Εφημερίδα.

2. Τα κράτη μέλη παρέχουν δεδομένα για κάθε έτος μετά το έτος αναφοράς.

Τμήμα 6

Διαβίβαση των αποτελεσμάτων στην Eurostat

Τα αποτελέσματα θα διαβιβασθούν εντός 18 μηνών από το τέλος του έτους αναφοράς.

Τμήμα 7

Έκθεση για την κάλυψη των δραστηριοτήτων και την ποιότητα των στατιστικών

1. Για τα χαρακτηριστικά στοιχεία που παρατίθεται στο Τμήμα 3 και για κάθε στοιχείο των τύπων λειτουργίας που αναφέρεται στο Τμήμα 8, παρ. 2, τα κράτη μέλη πρέπει να προσδιορίζουν το ποσοστό στο οποίο οι καταρτιζόμενες στατιστικές αντιπροσωπεύουν το σύνολο των αποβλήτων του αντίστοιχου στοιχείου. Η ελάχιστη προϋπόθεση για την κάλυψη καθορίζεται σύμφωνα με τη διαδικασία που ορίζεται στο άρθρο 7.

2. Για τα χαρακτηριστικά στοιχεία που παρατίθενται στο τμήμα 3, παρ. 2, τα κράτη μέλη πρέπει να διαβιβάζουν ποιοτική έκθεση, προσδιορίζοντας το βαθμό ακρίβειας των συλλεχθέντων δεδομένων.

3. Η Επιτροπή πρέπει να περιλαμβάνει τις εκθέσεις κάλυψης των δραστηριοτήτων και ποιότητας στην έκθεση που προβλέπεται στο άρθρο 8 του παρόντος κανονισμού.

Τμήμα 8

Κατάρτιση των αποτελεσμάτων

1. Τα αποτελέσματα καταρτίζονται για κάθε στοιχείο των τύπων διαδικασιών ανάκτησης και διάθεσης που αναφέρεται κατωτέρω, σύμφωνα με το χαρακτηριστικό στοιχείο 2 20 όπως αναφέρεται στο τμήμα 3 και τις κατηγορίες αποβλήτων κατά λειτουργία που παρατίθενται στο τμήμα 2.

2. Κατάλογος των διαδικασιών ανάκτησης και διάθεσης. οι κωδικοί αναφέρονται στους κωδικούς των παραρτημάτων της οδηγίας 75/442/EΟΚ του Συμβουλίου για τα απόβλητα, όπως τροποποιήθηκαν από την οδηγία 91/156/ΕΟΚ και προσαρμόστηκαν με την απόφαση 96/350/EΚ της Επιτροπής [22] :

[22] EE L 135, 6.6.1996, σ. 32

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

3. Η Επιτροπή θα καταρτίσει πρόγραμμα πιλοτικών μελετών που θα διεξαχθούν εθελοντικά από τα κράτη μέλη. Σκοπός των μελετών είναι να αξιολογηθεί η σκοπιμότητα και το εφικτό της λήψης στοιχείων για τον όγκο των αποβλήτων που διέπονται από τις προπαρασκευαστικές διαδικασίες, όπως ορίστηκαν στα Παραρτήματα II.A και II.B της οδηγίας 75/442/EΟΚ του Συμβουλίου και προσαρμόστηκαν με την απόφαση 96/350/EΚ της Επιτροπής [23]. Η Επιτροπή χρηματοδοτεί μέχρι και 100% των εξόδων εκτέλεσης αυτών των πιλοτικών μελετών. Με βάση τα συμπεράσματα των πιλοτικών αυτών μελετών, η Επιτροπή θεσπίζει τα απαραίτητα μέτρα εφαρμογής σύμφωνα με τη διαδικασία που προβλέπεται στο άρθρο 6 του παρόντος κανονισμού.

[23] EE L 135, 6.6.1996, σ. 32

4. Οι στατιστικές μονάδες είναι τοπικές μονάδες ή Μονάδες οικονομικής δραστηριότητας, όπως αυτές καθορίζονται στον κανονισμό 696/93 ΕΟΚ του Συμβουλίου [24] σχετικά με τις στατιστικές μονάδες παρατήρησης και ανάλυσης του παραγωγικού συστήματος στην Κοινότητα, σύμφωνα με το στατιστικό σύστημα κάθε κράτους μέλους.

[24] EE L 76, 30.3.1993, σ. 1

Στην έκθεση ποιότητας, η οποία θα υποβάλλεται στο πλαίσιο του Τμήματος 7, θα πρέπει να περιλαμβάνεται περιγραφή του πώς επηρεάζει η επιλεγόμενη στατιστική μονάδα τη διανομή των δεδομένων των ομάδων της NACE-Αναθ. 1.

ΠΑΡΑΡΤΗΜΑ III

Πίνακας αντιστοιχίας

Σχετίζεται με το ΠΑΡΑΡΤΗΜΑ I, Τμήμα 2(2) και το ΠΑΡΑΡΤΗΜΑ II, Τμήμα 2

ΕΚΑ-Στατ. Αναθ.2 (στατιστική ταξινόμηση με βάση τις ουσίες)

Ευρωπαϊκός Κατάλογος Αποβλήτων (ΕΚΑ)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Σημείωση: Η κατάταξη των επικίνδυνων αποβλήτων έχει γίνει σύμφωνα με την απόφαση 94/904/EΚ του Συμβουλίου, (22 Δεκεμβρίου 1994) [25].

[25] EE L 356, 31 _______ 1994, _. 14